CELEX: 62021TN0330
Language: da
Date: 2021-06-12 00:00:00
Title: Sag T-330/21: Sag anlagt den 12. juni 2021 — EWC Academy mod Kommissionen

9.8.2021   
            
            
               DA
            
            
               Den Europæiske Unions Tidende
            
            
               C 320/44
            
         
      Sag anlagt den 12. juni 2021 — EWC Academy mod Kommissionen
      (Sag T-330/21)
      (2021/C 320/50)
      Processprog: tysk
      
         Parter
      
      
         Sagsøger: EWC Academy GmbH (Hamborg, Tyskland) (ved advokat H. Däubler-Gmelin)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Den afgørelse om afslag, som Europa-Kommissionen, Generaldirektoratet for Beskæftigelse, Sociale Anliggender, Arbejdsmarkedsforhold og Inklusion (EMPL), EMPL.B.2/AP/ab, ref. Ares (2021), traf den 14. april 2021, annulleres.
               
            
                  —
               
               
                  Kommissionen tilpligtes at træffe en retmæssig afgørelse om bevilling.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat følgende anbringender.
      
                  1.
               
               
                  Den anfægtede afgørelse om afslag fra Kommissionen af 14. april 2021 tager ikke hensyn til betydningen af artikel 197, stk. 2, litra c), i EU’s finansforordning (1) i forbindelse med udbud VP/2020/008 og anvender på uretmæssig vis denne bestemmelse på europæiske samarbejdsudvalg. Det over for ansøgende europæiske samarbejdsudvalg stillede krav om som bevis for deres stabilitet og økonomiske kapacitet at godtgøre, at de har et selvstændigt budget, en årlig balance og en bankkonto, indebærer, at størstedelen af de europæiske samarbejdsudvalg, som i henhold til de nationale bestemmelser til gennemførelse af direktiv 2009/38/EF (2) ikke anses for at have status som juridiske personer, på forhånd udelukkes fra støtten. Dette er i strid med ligebehandlingsprincippet og princippet om forbud mod forskelsbehandling og står samtidig i diametral modsætning til støtteprogrammets formål.
               
            
                  2.
               
               
                  Da begrænsningen af kredsen af ansøgningsberettigede ikke fremgår af udbuddet, og da udbuddet sågar udtrykkeligt også bl.a. er rettet mod britiske europæiske samarbejdsudvalg uden undtagelse, er denne begrænsning desuden i strid med det grundlæggende EU-retlige gennemsigtighedsprincip.
               
            
                  3.
               
               
                  Den i afgørelsen om afslag anlagte fortolkning og anvendelsen heraf på europæiske samarbejdsudvalg medfører endvidere en uretmæssig favorisering af de virksomheder, der — i egenskab af arbejdsmarkedsparter — i udbud VP/2020/008 grundlæggende blev opfordret til at fremlægge egnede støtteprojekter.
               
            
         (1)  Europa-Parlamentets og Rådets forordning (EU, Euratom) 2018/1046 af 18.7.2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT 2018, L 193, s. 1).
      
         (2)  Europa-Parlamentets og Rådets direktiv 2009/38/EF af 6.5.2009 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne (omarbejdning) (EUT 2009, L 122, s. 28).